Cory Aquino

Si María Corazón "Cory" Sumulong Cojuañgco Aquino (Enero 25, 1933–Agosto 1, 2009) mao ang ika-11 nga Presidente sa Pilipinas ug ang "Inahan sa Demokrasyang Pilipinhon," nanilbihan gikan 1986 hangtod 1992. Siya mao ang unang presidenteng babaye sa Pilipinas ug ang unang presidenteng babaye  sa bisan unsang nasod sa Asya.

Si Cory Aquino naminyo kang Senador Benigno Aquino, Jr. (Pinanganak 1932 – namatay 1983), ang nag-unang pigura sa oposisyon batok sa otokratikong pamalaod ni Presidente Ferdinand Marcos. Human giasasin ang iyang bana sa pagbalik gikan sa exile sa Estados Unidos niadtong Agosto 21, 1983, si Cory Aquino, nga wala pay eksperinsya sa politika, maoy nahimong sentro ug tighiusa sa puwersa sa oposisyon batok kang Marcos. Siya mao ang napili nga modagan batok kang Marcos sa 1986 snap elections. Human naproklamar si Marcos isip mananaog bisa'g dagha'g mibalita sa panlimbong sa eleksyon, si Aquino nainstalar isip Presidente sa malinawong 1986 People Power Revolution.

Ang presidensya ni Aquino mipabalik sa demokratiko nga mga institusyon, pinaagi sa pag-implementar sa bag-ong Konstitusyon diin gilimitahan ang gahom sa presidensya, mipabalik usab sa Kongresong bikameral, ug ang empasis sa kagawasang sibil. Ang administrasyon ni Aquino wala makalikay sa mga kudeta sa militarya nga nagbunga sa dili tibuok nga estabilidad sa politika ug sa ekonomiya. Human nag-antos sa sakit nga colon cancer, siya namatay niadtong Agosto 1, 2009 tungod sa cardiorespiratory arrest.

Mga reperensya 

Mga presidente sa Pilipinas
Mga Pilipinong Kristohanon
Mga Katoliko
Mga natawo sa 1933
Mga namatay sa 2009
Mga natawo sa Enero 25
Mga namatay sa Agosto 1